Folk strømmer til USA før innreiseforbud behandles
Den amerikanske presidenten led søndag et knusende nederlag da en ankedomstol i San Francisco slo fast at innreiseforbudet for borgere fra sju hovedsakelig muslimske land ikke kan gjeninnføres mens anken er under behandling. Donald Trump, som er svær misfornøyd med dommeravgjørelsen, skrev følgende på Twitter søndag kveld norsk tid: «Kan bare ikke tro at en dommer ønsker å sette landet vårt i så stor fare. Hvis noe skjer har han og rettssystemet skylden. Folk renner inn. Dårlig!» I en annen melding skriver presidenten at han har bedt om en ekstra grundig kontroll av folk som kommer inn i landet, men at «domstolene gjør jobben veldig vanskelig».I mellomtiden har reisende som ble rammet av Trumps ordre, hastet av gårde for å rekke fly til USA mens ankesaken behandles. Mange med gyldig visum fra Iran, Irak, Syria, Libya, Jemen, Sudan og Somalia har allerede ankommet landet uten problemer, melder advokater og aktivister fra flere amerikanske flyplasser. Den 33 år gamle sudanske legen Kamal Fadlalla er blant dem. Han bor i Brooklyn i New York og var på ferie i Sudan da meldingene kom om at Trump skulle innføre innreiseforbud. Fredagens kjennelse gjorde at han klarte å komme seg hjem til New York lørdag. Irakiske Fuad Sharef, hans kone og tre barn hadde brukt to år på å skaffe seg amerikansk visum. De kom seg ikke lenger enn flyplassen i Kairo i forrige uke da de ble stanset. Men med den midlertidige opphevelsen av innreiseforbudet, ankom de søndag New York.Ankedomstolen har bedt delstatene Washington og Minnesota, som tok innreiseforbudet til retten, om å legge fram dokumenter til støtte for sitt syn innen midnatt søndag kveld, vestkysttid (klokken ni mandag morgen norsk tid). Videre har justisdepartementet fått frist til klokken 18 mandag (midnatt mandag kveld norsk tid) med å legge fram mer dokumentasjon til støtte for sitt syn. Det hvite hus er sikker på å få medhold. Forbudet er i full overensstemmelse med amerikansk lov, mener USAs visepresident Mike Pence. Men saken kan gå helt til høyesterett før en endelig avgjørelse foreligger. Trump i TV-intervju: «Vi har så mange mordere. Hva tror du? At landet vårt er så uskyldig?»
Tusenvis som er blitt nektet adgang, kan dra til USA mens en domstol behandler anken om innreiseforbudet. Mange benyttet seg i helgen av muligheten.